Diari Oficial de la Generalitat Valenciana


Sumari del DOGV 6212, del 23-02-2010 (2010/1867)

ORDE 3/2010, de 10 de febrer, de la Conselleria d'Educació, per la qual es convoquen els Premis 2010 de la Comunitat Valenciana als millors llocs d'Internet d'àmbit educatiu per a foment de la solidaritat.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6212

Data del DOGV
:   23-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1867


Data del document
:   10-02-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * distinció honorífica

ORDE 3/2010, de 10 de febrer, de la Conselleria d'Educació, per la qual es convoquen els Premis 2010 de la Comunitat Valenciana als millors llocs d'Internet d'àmbit educatiu per a foment de la solidaritat.
[2010/1867]
La Generalitat ha declarat 2009 «Any de la solidaritat». La finalitat és impulsar, promoure i recolzar la celebració d'una sèrie d'actes que reivindiquen la solidaritat del poble valencià. Esta celebració es fa en homenatge a la figura del pare Jofré, així com la de tots els valencians que el van seguir en la seua solidaritat i compromís amb els més dèbils.
La commemoració, el dia 24 de febrer de 2009, del 600 aniversari de la iniciativa del pare Jofré d'establir a la ciutat de València el primer hospital psiquiàtric del món i la commemoració també del 600 aniversari, al març del 2010, de la creació del primer orfenat que arreplegara els xiquets òrfens i abandonats, impulsat per un valencià universal, sant Vicent Ferrer, mostren el tradicional i històric caràcter solidari de les nostres gents i d'unes iniciatives socials que van sorgir en la nostra terra i, només més tard, van fructificar en l'Europa del seu temps. La Generalitat vol reivindicar eixa constant històrica que sempre ha acompanyat el poble valencià i les seues institucions.
La Llei Orgànica 1/2006, de 3 de maig, d'Educació, establix en l'article 1 que el sistema educatiu espanyol, configurat d'acord amb els valors de la Constitució i assentat en el respecte als drets i llibertats reconeguts en esta, s'inspira en els principis següents: la transmissió i posada en pràctica de valors que afavorisquen la llibertat personal, la responsabilitat, la ciutadania democràtica, la solidaritat, la tolerància, la igualtat, el respecte i la justícia, i també que ajuden a superar qualsevol tipus de discriminació.
La mateixa llei establix en l'article 17 que l'Educació Primària contribuirà a desenrotllar en els xiquets i xiquetes les capacitats que els permeten, entre altres aspectes, conéixer i apreciar els valors i les normes de convivència, aprendre a obrar d'acord amb estes, preparar-se per a l'exercici actiu de la ciutadania i respectar els drets humans, conéixer, comprendre i respectar les diferències entre les persones, la igualtat de drets i oportunitats d'hòmens i dones i la no-discriminació de persones amb discapacitat.
D'altra banda, establix en l'article 23 que l'Educació Secundària Obligatòria contribuirà a desenrotllar en l'alumnat les capacitats que els permeten, entre altres aspectes, assumir de manera responsable els seus deures, conéixer i exercir els seus drets en el respecte als altres, practicar la tolerància, la cooperació i la solidaritat entre les persones i grups, exercitar-se en el diàleg refermant els drets humans com a valors comuns d'una societat plural i preparar-se per a l'exercici de la ciutadania democràtica.
Esta orde pretén premiar aquelles accions que en els centres docents sostinguts amb fons públics d'Educació Primària i Educació Secundària de la Comunitat Valenciana fomenten l'aprenentatge dels valors solidaris que va promoure al llarg de la seua vida el pare Jofré i molts altres valencians en el seu compromís pels més dèbils.
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió en la mesura que no afecta els intercanvis comercials entre els estats membres.
Per tot això, i d'acord amb el que disposa l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de les directores generals d'Innovació Tecnològica Educativa i d'Avaluació, Innovació i Qualitat Educativa i de la Formació Professional, de data 28 de gener de 2010 i de conformitat amb esta,
ORDENE
Primer. Objecte de la convocatòria
Convocar els Premis 2010 de la Comunitat Valenciana als millors llocs d'Internet d'àmbit educatiu no universitari per a foment de la solidaritat i aprovar les bases per les quals es regirà la convocatòria i que figuren com a annex I, així com el model de sol·licitud que figura com a annex II, el model de declaració de no estar incurs en cap prohibició per a ser beneficiari de subvencions, que figura com a annex III, el model de cessió de drets, que figura com a annex IV, i el model de manteniment de tercers que figura com a annex V d'esta orde.
Segon. Finançament
L'import global màxim d'esta convocatòria és de 12.000 euros. El finançament d'estes quantitats s'abonaran amb càrrec al capítol II, de l'aplicació pressupostària 09.01.03 del programa 421.90 del pressupost de la Generalitat de l'any 2010, per un import global màxim de 9.000 euros i amb càrrec al capítol IV, de l'aplicació pressupostària 09.02.03 de la línia de subvenció T7424000 del programa 421.50 del pressupost de la Generalitat de l'any 2010, per un import global màxim de 3.000 euros.
DISPOSICIONS ADDICIONALS
Primera
S'autoritza la Direcció General d'Innovació Tecnològica Educativa per a adoptar les mesures oportunes per al compliment d'esta orde i també per a resoldre totes les incidències que es plantegen en la seua interpretació i execució.
Segona
Es delega en les directores generals d'Innovació Tecnològica Educativa i d'Avaluació, Innovació i Qualitat Educativa i de la Formació Professional de la Conselleria d'Educació la facultat de resoldre la concessió d'estos premis.
Tercera
Les referències d'esta orde a la normativa en matèria de subvencions només seran aplicables als centres privats sostinguts amb fons públics.
DISPOSICIÓ FINAL
La present orde produirà efectes l'endemà de ser publicada en el Diari Oficial de la Comunitat Valenciana.
Pel que fa als centres privats sostinguts amb fons públics, i de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del conseller d'Educació en el termini d'un mes des de l'endemà de ser publicada.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de ser publicada.
València, 10 de febrer de 2010
El conseller d'Educació,
ALEJANDRO FONT DE MORA TURÓN
Annex I
Bases per les quals es convoquen els Premis 2010 als millors llocs d'Internet d'àmbit educatiu no universitari per a foment de la solidaritat.
Primera. Objecte
L'objecte de la present orde és aprovar les bases reguladores de la convocatòria del concurs de premis als millors llocs d'Internet d'àmbit educatiu no universitari per a foment de la solidaritat i que, necessàriament, han de perseguir els objectius següents:
a) Prendre consciència de l'existència de grups o persones que en el nostre entorn i al llarg dels anys dediquen, o han dedicat, el seu esforç solidari a comprometre's amb els més dèbils.
b) Donar a conéixer estes experiències solidàries que es donen o s'han donat en el si de la Comunitat Valenciana i preferentment en la localitat o comarca on s'ubique el centre participant.
c) Impulsar una educació compromesa amb la consecució de les condicions d'igualtat i justícia social que eradiquen situacions de discriminació, al mateix temps que afavorisquen la igualtat d'oportunitats.
Segona. Destinataris
1. Podran participar en la convocatòria els centres docents de la Comunitat Valenciana públics i privats sostinguts amb fons públics que impartisquen ensenyances d'Educació Primària i Educació Secundària. Cada centre que concurse, necessàriament ho farà amb un únic bloc o web per aula, amb tots els alumnes de l'aula o amb un grup d'ells, amb un mínim de cinc components i un professor/a que actuarà com a coordinador/a del grup. En cas que en un centre docent participen dos o més grups, es presentarà una sol·licitud per cada un dels grups participants.
2. Requisits:
a) Els centres privats sostinguts amb fons públics que participen en la convocatòria, abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE núm. 276, 18.11.2003).
b) Així mateix, només estos centres hauran d'acreditar els dits requisits per mitjà de declaració de no estar incursos en prohibició per a ser beneficiaris de subvencions, tal com preveu l'article 13.7 de la dita llei. Per a fer-ho, podran utilitzar el model que figura com a annex III.
b) En la sol·licitud de participació (annex II) s'indicarà obligatòriament la URL del lloc web.
Tercera. Condicions de participació
Els centres docents que participen en este concurs han de presentar materials que versen sobre els objectius que figuren en la base primera.
Quarta. Característiques dels espais web
a) El contingut de l'espai web haurà de ser original i inèdit i podrà presentar-se en qualsevol de les dos llengües oficials de la Comunitat Valenciana.
b) No podran participar aquells treballs que hagen sigut premiats en qualsevol altra convocatòria pública o privada.
c) Els treballs hauran d'estar finalitzats i accessibles des de la URL indicada en la sol·licitud. Es recomana seguir la nomenclatura Linux (sense espais, ni accents, etc.) La codificació dels caràcters de l'editor html serà en format UTF-8 unicode. Els continguts han de ser navegables obligatòriament dins del marc (frame). Si les pàgines inclouen components multimèdia que requerisquen la instal·lació de mòduls addicionals plug-in en el navegador, la pàgina inicial haurà d'advertir-ho i contindre les instruccions de descàrrega, instal·lació i configuració necessàries.
d) L'accés començarà indicant el títol del treball i el nom del centre. A més, ha d'incloure el logo corresponent a la llicència Creative Commons seguit del text adjunt: «Contingut digital adscrit a la llicència Creative Commons CC ES en les opcions Reconeixement - No comercial - Compartir sota la mateixa llicència».
Per a descarregar la imatge de Creative Commons vaja a: http://es.creativecommons.org/licencia/lic\_es\_index.php i descarregue la imatge by-nc-nd.eu\_petit.jpg. Els termes de la llicència es poden consultar en:
http://creativecommons.org/licenses/by-nc-sa/2.5/es/legalcode.es.
Quinta. Tramitació de les sol·licituds
1. Sol·licituds:
a) Els centres docents que vullguen participar en la convocatòria han de formular les sol·licituds dirigides a la Direcció General d'Innovació Tecnològica Educativa segons el model que figura en l'annex II.
b) Les sol·licituds s'han de presentar en el Registre General de la Conselleria d'Educació (av. Campanar, 32, 46538 València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de correus es farà en sobre obert, perquè en la capçalera del primer full del document que es vol enviar es faça constar, amb claredat, el nom de l'oficina i la data, el lloc i l'hora de la seua admissió.
2. Documentació:
La sol·licitud anirà acompanyada dels documents següents:
a) Fotocòpia compulsada del DNI o NIF del titular o la titular del centre docent.
b) Certificat de la direcció del centre on constarà el nom de l'òrgan del centre que ha manifestat el seu acord.
Els centres privats concertats han de presentar, a més:
a) Declaració responsable de no estar incursos en prohibició per a ser beneficiaris de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex III, del titular o la titular del centre.
b) Imprés de cessió de drets de propietat intel·lectual, segons el model de l'annex IV.
c) Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació, segons el model de l'annex V, del titular o la titular del centre.
3. Termini de presentació:
Els interessats han de remetre la documentació abans del 8 de març de 2010.
4. Instrucció:
La instrucció del procediment correspondrà al Servici d'Informàtica per als Centres Educatius de la Direcció General d'Innovació Tecnològica Educativa, el qual efectuarà d'ofici totes les actuacions que considere necessàries per a la determinació, coneixement i comprovació de les dades en virtut de les quals s'ha de formular la proposta de resolució.
Sexta. Premis
a) Es destinarà un màxim de 12.000 euros en premis.
b) L'import màxim de cada premi serà de 3.000 euros. La comissió de selecció proposarà els premis a adjudicar d'acord amb els criteris establits en la base octava.
Sèptima. Comissió de selecció
Els treballs presentats seran examinats i avaluats per una comissió de selecció. La dita comissió adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La comissió estarà constituïda per:
President: el cap de l'Àrea d'Informàtica, Organització i Innovació Tecnològica o persona en qui delegue.
Vocals: dos tècnics pertanyents a la Direcció General d'Avaluació, Innovació i Qualitat Educativa i de la Formació Professional designats per la directora general. Dos tècnics pertanyents a la Direcció General d'Innovació Tecnològica Educativa, designats per la directora general, un dels quals actuarà com a secretari de la comissió de selecció amb veu i vot.
La comissió tindrà facultats per a resoldre tots els dubtes que apareguen en la interpretació de les bases. Així mateix, podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
Octava. Criteris de valoració
La comissió de selecció valorarà els treballs presentats tenint en compte els criteris següents:
a) Adequació, coherència i cohesió del treball respecte a les característiques requerides en la present convocatòria, fins a 1 punt.
b) Originalitat i innovació de la proposta, fins a 1 punt.
c) Estructura i accessibilitat, fins a 1 punt.
d) Referència a persones o grups de l'entorn pròxim al centre, fins a 1 punt.
e) Bilingüisme, fins a 1 punt.
f) El foment de valors d'igualtat i la convivència, així com plantejaments intel·lectuals i lingüístics que afavorisquen l'eradicació d'estereotips sexistes i discriminatoris, fins a 3 punts.
g) Un llenguatge senzill i apropiat als coneixements de l'alumnat, que facilite la comprensió i mantinga la seua motivació al llarg de la tasca, fins a 1 punt.
h) El grau d'interactivitat i l'aprofitament pedagògic de les potencialitats de les tecnologies de desenrotllament, fins a 2 punts.
Novena. Resolució de la convocatòria
1. Realitzat el procés de selecció i, a la vista de l'acta de la Comissió, l'òrgan instructor elaborarà un informe-proposta que elevarà a les directores generals d'Innovació Tecnològica Educativa i d'Avaluació, Innovació i Qualitat Educativa i de la Formació Professional de la Conselleria d'Educació, les quals resoldran conjuntament la convocatòria.
2. El termini màxim per a resoldre la convocatòria és fins al dia 31 de març de 2010.
3. La proposta de resolució no crearà cap dret a favor de les persones beneficiàries proposades, davant de l'administració, mentres no es notifique la resolució de concessió.
Deu. Obligacions dels beneficiaris
1. En el cas dels centres privats concertats, la percepció dels premis estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.
2. Per això, hauran d'acreditar, amb anterioritat a dictar-se la proposta de resolució de la concessió, que es troben al corrent en el compliment de les seues obligacions tributàries i davant de la Seguretat Social.
3. Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament de les ajudes concedides, així com les infraccions corresponents.
Onze. Entrega de premis
Els premis es concediran en acte públic, després d'una citació prèvia per escrit, als centres guanyadors. La relació dels guanyadors es publicarà en la web oficial de la Conselleria d'Educació.